**Innspill Sentrums stortingsvalgsprogram 2025-2029**

SLUG – Nettverk for rettferdig gjeldspolitikk takker for muligheten til å komme med innspill til Partiet Sentrum sitt arbeidsprogram 2025 – 2029. Den globale gjeldsbyrden nådde i 2023 nye rekorder. I snitt bruker lavinntektsland tilsvarende summer på gjeldsbetjening som de gjør samlet på utdanning, helse, sosiale sikkerhetsnett og klimatilpasning. Dette svekker lands demokrati, selvstendighet og mulighet til å oppfylle bærekraftsmålene. Vi håper våre innspill kan bidra til å styrke Sentrums arbeid for internasjonal økonomisk rettferdigheter og lands mulighet til å oppfylle bærekraftsmålene.

Våre innspill bygger på partiets eksisterende program.

**3.2. Klimakutt – internasjonalt samarbeid**

Legge til i punkt: øke Norges gavebidrag til klimafinansiering og klimatilpasningstiltak i fattige land.

Begrunnelse: Over 70% av all global klimafinansiering gis som lån, dette bidrar til å forsterke lands allerede høye gjeldsbyrde. Klima- og gjeldskrisa er gjensidig forsterkende, og det er viktig at rike land som Norge ikke bidrar til å øke lands gjeldsbyrde når de møter konsekvensene av klimaendringene.

**En fredelig, rettferdig og bærekraftig verden**

Legge til i punkt: arbeide internasjonalt for å få på plass en åpen og effektiv mekanisme for gjeldsslette på tvers av kreditorer for ~~de fattigste~~ land~~ene~~ med ikke-bærekraftig gjeld under FN.

Begrunnelse: Dagens system, etablert av G20, har vist seg å være svært treigt, lite forutsigbart, lukket og ført til lite gjeldsreduksjon, samt ekskluderer mellominntektsland. Det er derfor nødvendig med et styrket og bedret system under en mer demokratisk aktør som FN.

Nytt punkt: Arbeide for et bindende internasjonalt regelverk for ansvarlig långivning og låntaking som inkluderer alle former for statlig gjeld, inkludert private långivere. Prinsippene kan tas i bruk ved å inkludere uansvarlig långivning og låneopptak i FNs konvensjon mot korrupsjon (UNCAC).

Begrunnelse: en stor utfordring i dag er at det ikke finnes omforente prinsipp om hva ansvarlig långivning og låneopptak innebærer. Dette må på plass, samt kunne tas i bruk, for å i realiteten sikre ansvarlig långivning.

Nytt punkt; at Norge skal være en ansvarlig långiver gjennom Oljefondets investeringer i statsobligasjoner.

Begrunnelse: Oljefondets etiske retningslinjer gjelder ikke for investeringer i statsobligasjoner selv om disse utgjør omtrent en femtedel av investeringene. Norge må være en ansvarlig utlåner også her for å unngå å bidra til ytterligere gjeldskriser eller at lånene går til ikke-bærekraftige tiltak.

Vennlig hilsen,

Julie Rødje

Daglig leder,

SLUG – Nettverk for rettferdig gjeldspolitikk